MGMT
MGMT — ამერიკული ფსიქოდელიური როკ-ჯგუფი, ჩამოყალიბებული ენდრიუ ვანუაინგარდენისა და ბენ გოლდვასერის მიერ. პირველი ალბომის გამოცემის შემდეგ საკონცერტო პერსონალის წევრები მეთი ასტი, ჯეიმზ რიჩარდსონი და უილ ბერმანი კოლექტივს სტუდიაში შეუერთდნენ. 2006 წელს ჯგუფმა Columbia Records-თან კონტრაქტი გააფორმა. 2007 წლის 5 ოქტომბერს ჟურნალმა Spin.com MGMT-ს დღის შემსრულებელი უწოდა. 2007 წლის 14 ნოემბერს Rolling Stone-მა მათ 2008 წლის თვალსაჩინო შემსრულებელი უწოდა. BBC-მ გამოკითხვაში Sound of 2008 Top Ten Poll MGMT მე-9 პოზიციაზე დაასახელა. MGMT აგრეთვე Last.fm-ზე 2008 წლის ყველაზე ხშირად მოსმენილ ახალ შემსრულებლად იქცა. MGMT-ს სადებიუტო ალბომი Oracular Spectacular გამოცემისთანავე ბრიტანეთის ალბომის ჩარტის #12 პოზიციაზე მოხვდა. ახალ ზელანდიაში იგი #13 პოზიციამდე ავიდა, ავსტრალიაში #6-ზე და Billboard-ის Top Heatseekers-ის ჩარტის #1 იყო. Rolling Stone-მა იგი დაასახელა 2000-იანი წლების რიგით მე-18 საუკეთესო ალბომად. NME-მ მას 2008 წლის საუკეთესო ალბომი უწოდა. MGMT 2008 წელს აგრეთვე გამოჩნდა ავსტრალიურ ჩარტში Triple J Hottest 100, სიმღერებით „Electric Feel“ (#2), „Kids“ (#5) და „Time to Pretend“ (#18). MGMT 2010 წელს ნომინირებული იყო გრემის ჯილდოზე საუკეთესო ახალი შემსრულებლის კატეგორიაში. მათი სიმღერა „Kids“ ნომინირებული იყო საუკეთესო ვოკალური დუეტის ან ჯგუფის საუკეთესო პოპ შესრულების კატეგორიაში. გარდა ამისა, Justice-მა ჩაწერა MGMT-ს სიმღერის „Electric Feel“ რემიქსი, რომელმაც გრემიზე საუკეთესო არაკლასიკური ჟანრის რემიქსის კატეგორიის ჯილდო მოიპოვა. ჯგუფის მეორე ალბომი, Congratulations გამოვიდა 2010 წლის 13 აპრილს. 2011 წლის იანვარში დაიწყო მუშაობა მესამე ალბომზე, MGMT, რომელიც 17 სექტემბერს გამოვიდა, მანამდე კი, 9 სექტემბერს, ექსკლუზიურად იყო წარმოდგენილი მუსიკალურ სერვისზე Rdio-ზე.